
Parlamentul  României

Camera  Deputaţilor
Comisia pentru sănătate şi familie   
Bucureşti,   24 octombrie 2018                     
Nr. 4c-10/364
R A P O R T  

asupra  proiectului de Lege privind aprobarea Ordonanţei de urgenţă a Guvernului nr.57/2018 pentru asigurarea continuităţii şi decontării asistenţei medicale primare prin centrele de permanenţă
(PLx.516/2018)
În conformitate cu prevederile  art.95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere în fond,  cu proiectul de Lege privind aprobarea Ordonanţei de urgenţă a Guvernului nr.57/2018 pentru asigurarea continuităţii şi decontării asistenţei medicale primare prin centrele de permanenţă, trimis cu adresa nr. PLx.516 din 10 octombrie 2018.
Senatul, în calitate de primă Cameră sesizată,  a adoptat proiectul de lege în şedinţa din 8 octombrie 2018.
Potrivit prevederilor articolului 75 alineatele (1) şi (3) din Constituţia României, republicată,  Camera Deputaţilor este Cameră decizională.

La întocmirea prezentului raport,  Comisia a avut în vedere:
· avizul favorabil al Consiliului Legislativ (nr.644 din 2.07.2018), cu observaţii şi propuneri.
Proiectul de lege are ca obiect de reglementare suplimentarea bugetului Ministerului Sănătăţii pe anul 2018 din Fondul de rezervă bugetară aflat la dispoziţia Guvernului, atât la credite de angajament, cât şi la credite bugetare, cu suma de 25.095 mii lei, în vederea asigurării continuităţii în finanţarea serviciilor medicale din asistenţa medicală primară realizate prin centrele de permanenţă, până la următoarea rectificare bugetară, precum şi modificarea şi completarea Legii nr.263/2004, în sensul actualizării condiţiilor în care se pot înfiinţa şi desfiinţa centrele de permanenţă. 

Membrii Comisiei au examinat propunerea legislativă, în şedinţa din 23 octombrie 2018. La lucrările comisiei au fost prezenţi  15 deputaţi din totalul de 18 membri.
   La dezbaterile lucrărilor comisiei a participat, în conformitate cu prevederile art. 55 din Regulamentul Camerei  Deputaţilor, dl.Dan Dumitrescu, secretar de stat în cadrul Ministerului Sănătăţii.

În raport cu obiectul şi conţinutul său, proiectul de lege face parte din categoria legilor ordinare. 

Raportul comisiei a fost adoptat cu unanimitate de voturi.

În urma finalizării dezbaterilor, membrii Comisiei pentru sănătate şi familie au  hotărât, cu unanimitate de voturi, adoptarea proiectului de lege în forma prezentată de Senat.
            PREŞEDINTE,                                     SECRETAR,

    Conf.univ.dr.Florin BUICU                 Dr.Cristina-Elena DINU
Întocmit:Consilier parlamentar Livia Spînu

